text: Til EM i fodbold på to hjul
  26 maj 2012 kl. 16.40
  Det er først den 8. juni, at EM i fodbold skydes i gang, men lørdag tog to tidligere misbrugere fat på deres EM-eventyr.
  I dag var venner og familie samlet for at tage afsked med de to tidligere misbrugere Jakob Jakobsen og Henrik Christensen fra Fredericia. De har begge været afhængig af stoffer i mange år, men nu er det slut. 
  De to venner har besluttet at køre i alt 4.000 kilometer på scooter frem og tilbage til EM i Ukraine for at komme hjem og starte på en frisk. 
  - Jeg har ikke været en god far. Jeg har bare tænkt på mig selv, mig selv og mig selv, og nu vil jeg gerne starte på en frisk, siger Henrik Christensen.
  Han regner med, at turen til Ukraine bliver vendepunktet:
  - Man ser tingene i et andet lys, når man er væk fra det hele, og på landevejen får jeg masser af tid til bare at kigge i asfalten og tænke over mit liv. Desuden vil det give mig en god oplevelse at komme til EM, og man har brug for gode oplevelser, hvis man vil vende sit liv, siger Henrik Christensen.
  